Indiese boulers tops teen Aussies | Netwerk24
Indiese boulers tops teen Aussies
28 Januarie 2020 19:00
Indië is deur na die halfeindronde van die o.19-Wêreldbeker-kriekettoernooi nadat hy Australië Dinsdag in Potchefstroom in 'n dramatiese kragmeting met 74 lopies geklop het.
Kartik Tyagi vier sy eerste paaltjie teen die Aussies. Foto: IKR
Australië, met 'n wenteiken van 234 voor hom, het in sy jaagtog sommer drie paaltjies in die eerste beurt verloor.
Jake Fraser-McGurk is met die eerste bal van die kolfbeurt uitgehardloop en die Aussies was op 5/3 ná vyf aflewerings in 'n diep moeras.
Toe begin 'n terugvegpoging wat so byna-byna 'n onwaarskynlike oorwinning aan die span besorg het – totdat 'n Indiese driekuns water op die vlamme gegooi het.
Indië het 233/9 in sy 50 beurte aangeteken. Die aanvangskolwer Yashasvi Jaiswal het 62 hiervan gemoker, maar sy span was op 144/6 ná 38 beurte ook ietwat in die knyp.
Atharva Akolekar (55*) en Ravi Bishnoi (30) het toe aansien aan die telling gegee.
Hierna het die Indiese aanvangsbouler Kartik Tyagi (4/24) die Aussies vroeg aan die steier gehad.
Die aanvangskolwer Sam Fanning (75) het moedig vasgebyt terwyl die paaltjies om hom gekantel het. Net toe dit wou voorkom asof hy die skip op koers kry, het Akash Singh (3/30) egter met 'n driekuns die uitklophou geplant.
Die Wes-Indiese Eilande en Nieu-Seeland is Woensdag in Benoni in die tweede kwarteindstryd slaags. – Sportredaksie, espncricinfo.com